SET ปิดลบ 6 จุด ตามตปท. กังวลเงินเฟ้อ หนุน “เฟด” เร่งขึ้นดบ.-SCB กดดัน
SET ปิดลบ 6 จุด ตามตปท. รับแรงกดดันเงินเฟ้อเร่งตัวสูง หนุนเฟดเร่งขึ้นดอกเบี้ยและลดงบดุล ดัน Bond Yield พุ่ง กดดันตลาดหุ้น รวมทั้งแรงขาย SCB ก่อนพ้นสภาพฯกดดัน แนวโน้มพรุ่งนี้คาดแกว่างไซด์เวย์ ให้แนวต้าน 1,680-1,685 จุด แนวรับ 1,660-1,665 จุด
SET ปิดลบ 6 จุด ตามตปท. รับแรงกดดันเงินเฟ้อเร่งตัวสูง หนุนเฟดเร่งขึ้นดอกเบี้ยและลดงบดุล ดัน Bond Yield พุ่ง กดดันตลาดหุ้น แนวโน้มพรุ่งนี้คาดแกว่างไซด์เวย์ ให้แนวต้าน 1,680-1,685 จุด แนวรับ 1,660-1,665 จุด
18 เม.ย. 2565

นายชัยพร น้อมพิทักษ์เจริญ กรรมการผู้จัดการ สายงานค้าหลักทรัพย์ บล.บัวหลวง กล่าวว่า ตลาดหุ้นไทยวันนี้แกว่งตัวลง ตามทิศทางเดียวกับตลาดหุ้นอื่นในภูมิภาคเอเชียที่ปรับตัวลงเช่นเดียวกัน ซึ่งยังคงมีความกังวลเกี่ยวกับปัจจัยของการเร่งตัวเงินเฟ้อที่ยังมีโอกาสสูงขึ้นได้ และเป็นปัจจัยที่เข้ามากระทบต่อการเร่งขึ้นอัตราดอกเบี้ยและการลดงบดุลของธนาคารกลางสหรัฐฯ (เฟด) แม้ว่าตลาดจะรับข่าวไปแล้ว แต่มองว่ายังคงเป็นปัจจัยกดดันต่อการลงทุนในตลาดหุ้น และอัตราผลตอบแทนพันธบัตรรัฐบาลสหรัฐฯที่ปรับขึ้นสูงเป็นปัจจัยที่กดดันต่อตลาดหุ้นด้วยเช่นกัน
ขณะที่ตลาดหุ้นไทยยังได้รับปัจจัยหนุนจากกลุ่มหุ้นที่เกี่ยวข้องกับน้ำมันและถ่านหินที่ปรับตัวขึ้นมา ส่งผลให้เป็นปัจจัยที่ช่วยพยุงดัชนีตลาดหุ้นไทยได้บ้าง รวมถึงยังมีแรงซื้อเก็งกำไรเข้ามาในหุ้นขนาดกลางและขนาดเล็กมาช่วยได้บ้าง แม้ว่ามูลค่าการซื้อขายในวันนี้จะไม่คึกคักมากหลังจากกลับมาเปิดทำการซื้อขายอีกครั้ง จากที่หยุดไปในช่วงเทศกาลสงกรานต์
อย่างไรก็ตามดัชนี SET ยังถูกกดดันจากแบงก์ใหญ่อย่าง SCB ที่นักลงทุนเทขายออกมาหลังจากวันสุดท้ายของการยื่นแบบตอบรับการทำคำเสนอซื้อพร้อมเอกสารประกอบให้กับตัวแทนในการรับซื้อหลักทรัพย์ ในวันจันทรท์ที่ 18 เมษายน 2565 เพื่อรอการเข้าเทรดใหม่ของ SCBX ในวันที่ 28 เม.ย. 2565 โดย SCB มีผลต่อดัชนี 4.34 จุด
สำหรับแนวโน้มตลาดหุ้นไทยพรุ่งนี้คาดว่าแกว่งไซด์เวย์ โดยในช่วงนี้เป็นช่วงที่เริ่มต้นสู่การทยอยประกาศทยอยผลการดำเนินงานไตรมาส 1/2565 ของบริษัทจดทะเบียน ซึ่งเริ่มจากกลุ่มธนาคารพาณิชย์ ที่มี TISCO ประกาศออกมาแล้วในวันนี้ และติดตามการทยอยประกาศผลการดำเนินงานไตรมาส 1/2565 ของธนาคารพาณิชย์อื่นๆ โดยให้แนวต้าน 1,680-1,685 จุด แนวรับ 1,660-1,665 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
EA มูลค่าการซื้อขาย 2,733.31 ล้านบาท ปิดที่ 88.00 บาท ลดลง 2.00 บาท
PTTEP มูลค่าการซื้อขาย 2,592.12 ล้านบาท ปิดที่ 150.00 บาท เพิ่มขึ้น 6.50 บาท
KBANK มูลค่าการซื้อขาย 2,331.79 ล้านบาท ปิดที่ 152.00 บาท ลดลง 3.50 บาท
PTT มูลค่าการซื้อขาย 2,296.55 ล้านบาท ปิดที่ 37.25 บาท เพิ่มขึ้น 0.25 บาท
BBL มูลค่าการซื้อขาย 1,619.34 ล้านบาท ปิดที่ 134.50 บาท ลดลง 0.50 บาท